Etter at Katarina senere fikk andre favoritter, synes det som at Potemkins politiske innflytelse ikke ble redusert. Dette skyldes ikke minst at han selv var aktiv i å finne disse kandidatene, og sørget for at de ikke hadde potensial til å bli politiske rivaler for ham. Han ble etter at forholdet ble avviklet utnevnt til russisk greve, øverstkommanderende for hæren og guvernør for «Nye Russland», som de erobrede områdene etter den russisk-tyrkiske krig (1768-1774) i Ukraina ble kalt. Korrespondansen mellom dem var like intens og han ble gitt store gaver. Det hersket i sin samtid rykter om at de var hemmelig gift, og språkbruk i brevene kan tyde på dette, men dette har senere verken latt seg påvise eller avkrefte.